open-index/open-wikipedia-markdown huggingface dataset:
Gerrit Rombout

**Gerrit Rombout** (Doanjum, 18 augustus 1930- It Hearrenfean, 20 maaie 2020) wie in Nederlânske âld-politikus fan de Partij fan de Arbeid. 

Rombout wurke seis jier by de provinsje doe't er boargemaster waard. Foar dy tiid wied er amtner by in gemeentesekretary. Yn 1967 waard Rombout beneamd ta boargemaster fan Flylân, dêr't er Adriaan Anker opfolge. Yn 1976 waard er boargemaster fan de gemeente It Bilt. Dêr folge er Geert van Veenen (ARP) op. 
Yn 1983 ferruile Rombout syn boargemasterskip foar it bedriuwslibben: hy waard direkteur fan Rederij Doeksen. Yn 1989 joech er dy funksje oer, mar bleau wol ferbûn oan de rie fan bestjoer fan dy rederij, dêr't er foar syn oanstelling al kommissaris fan wie.

Rombout ferstoar op 20 maaie 2020.
Malaysia Airlines

**Malaysia Airlines** (MAS; Maleisk: *Sistem Penerbangan Malaysia*) is in grutte Maleizyske loftfeartmaatskippij dy't operearret fanôf de ynternasjonale lofthaven fan Kuala Lumpur, mei sekundêre fêstigings op 'e ynternasjonale lofthavens fan Kota Kinabalu (yn Sabah) en Kuching (yn Sarawak), beide op it eilân Borneo. Malaysia Airlines is de nasjonale loftfeartmaatskippij fan Maleizje en in lid fan 'e *[[Oneworld]]*-loftfeartalliânsje.

Yn 2014 kaam Malaysia Airlines ferskate kearen negatyf yn it nijs. Op 8 maart fan dat jier feroare nammentlik Malaysia Airlines-flecht 370 (MH370), mei oan board 239 minsken, op in lineflecht fan Kuala Lumpur nei de Sineeske haadstêd Peking ûnder noch altyd net opheldere omstannichheden koart nei it opstiigjen fan koerts, fleach oerenlang de ferkearde rjochting út en ferdwûn úteinlik boppe de Yndyske Oseaan, dêr't it tastel mei oan wissichheid grinzgjende wierskynlikheid yn see stoarte. Dêrnei waard op 17 july Malaysia Airlines-flecht 17 (MH17), ûnderweis fan Amsterdam nei Kuala Lumpur, boppe oarlochsgebiet yn 'e eastlike Oekraïne foar in militêr transportfleantúch oansjoen en troch pro-Russyske rebellen delsketten, wêrby't alle 298 ynsittenden om it libben kamen.

Hoewol't Malaysia Airlines foàr 2014 te boek stie as ien fan 'e feilichste loftfeartmaatskippijen fan 'e wrâld, kaam it bedriuw troch dizze twa swiere ferliezen efterinoar op in minne namme te lizzen, en fan gefolgen boazen de al besteande finansjele swierrichheden oan. Dêrom makke it Maleizyske regear, dat fia it fûns Khazanah National foar 69,4% eigner fan 'e nasjonale loftfeartmaatskippij wie, yn augustus 2014 bekend dat it fan doel wie en keapje alle lytsere oandielhâlders út. Mei dizze renasjonalisaasje moast Malaysia Airlines beskerme wurde tsjin in bankrot.

## Keppelings om utens
*Offisjele webside fan Malaysia Airlines
Joep Lange

**Joep Lange** (folút: **Joseph Maria Albert Lange**; Nieuwenhagen (Limburch), 25 septimber 1954 – by Hrabove (de Oekraïne), 17 july 2014) wie in Nederlânsk medikus, heechlearaar ynfeksjesykten en liedend ekspêr op it mêd fan 'e sykte AIDS mei in spesjalisaasje yn HIV-terapy. Fan 2002 oant 2004 tsjinne er as foarsitter fan it Ynternasjonaal AIDS Genoatskip. Yn 2014 kaam er, ûnderweis nei de Tweintichste Ynternasjonale AIDS Konferinsje yn Melbourne, boppe de eastlike Oekraïne om by de fleanramp mei Malaysia Airlines-flecht 17.

## Libben en karriêre
### Jonkheid en oplieding
Lange waard yn 1954 berne yn it Limburchske Nieuwenhagen, in doarp yn 'e gemeente Landgraaf. Yn 1971 en 1972 brocht er in jier as útwikselingsstudint troch oan 'e *Robinson High School* yn Tampa, yn 'e Amerikaanske steat Floarida. Neitiid studearre er medisinen oan 'e Universiteit fan Amsterdam, dêr't er yn 1981 mei goed gefolch syn dokterseksamen ôflei, en yn 1987 syn doktoraat helle.

### Karriêre
Sûnt 1983 hold Lange him dwaande mei de bestriding fan AIDS en HIV, en died er û.m. proeven mei firusremmers. Fan 1992 oant 1995 wied er wurksum by de Wrâldsûnensorganisaasje (WHO). Yn 2001 rjochte er de *PharmAccess Foundation* op, in non-profitorganisaasje fêstige yn Amsterdam mei as doel om 'e tagong ta medisinen oangeande AIDS en HIV yn ûntwikkelingslannen te ferbetterjen. Lange tsjinne oant syn dea as foarsitter fan dizze stifting. Dêrnjonken wied er fan 2002 oant 2004 foarsitter fan it Ynternasjonaal AIDS Genoatskip, siet er yn it bestjoer fan ferskate oare organisaasjes op it mêd fan AIDS-bestriding, en wied er ien fan 'e oprjochters fan it medysk tydskrift *Antiviral Therapy*. 

Yn 2006 waard Lange beneamd ta heechlearaar ynfeksjesykten oan 'e Universiteit fan Amsterdam. Ek wied er as senior wittenskiplik adviseur ferbûn oan it Ynternasjonaal Antyfiraal Terapy Evaluaasje Sintrum yn Amsterdam, en tsjinne er as ien fan 'e beide direkteurs fan it HIV Nederlân-Austraalje Undersyks Gearwurkingsferbân, dat fêstige is yn Tailân. Yn 2007 ûntfong Lange as erkenning foar syn jierrenlang krewearjen de Eijkman Medalje foar tropyske genêskunde en ynternasjonale sûnenssoarch.

### Ferstjerren
Op 17 july 2014 sette Lange fan Skiphol ôf nei Melbourne, yn Austraalje, dêr't op 20 july de Tweintichste Ynternasjonale AIDS Konferinsje begjinne soe, organisearre troch it Ynternasjonaal AIDS Genoatskip. Hy wie passazjier op Malaysia Airlines-flecht 17 fan Amsterdam nei Kuala Lumpur, dy't boppe it easten fan 'e Oekraïne troch pro-Russyske rebellen oansjoen waard foar in transportfleantúch fan 'e Oekraynske Loftmacht en sadwaande by fersin delsketten waard. Dêrby kamen Lange, syn partner Jacqueline van Tongeren, en alle 296 oare ynsittenden om it libben. Lange, dy't 59 jier waard, wie de earste bekende persoan wêrfan't dúdlik waard dat dy by de fleanramp mei flecht MH17 omkommen wie. Op 'e konferinsje yn Melbourne en yn medyske fermiddens de wrâld oer waard mei fersleinens op syn dea reägearre.
Frederik Cornelis Rab

**Frederik Cornelis Rab** (Flylân, 4 july 1891 - dêre, 24 july 1947) wie boargemaster fan Flylân fan 1929-1947.

Rab waard op Flylân berne as soan fan Meilom Rab (1838) en Aaltje Molenaar (1848). Rab hie as bynamme *Flippie Fluweel*. 

Doe't er 1 febrewaris 1929 boargemaster waard hie Flylân sa'n 500 bewenners. It eilân behearde doe noch by de provinsje Noard-Hollân. Yn de Twadde Wrâldoarloch kamen dêr sa'n tûzen Dútsers by. Sy bemannen de twa loftdoelbatterijen op it eilân. De ferhâlding tusken de eilanners en de besetter wie ridlik. At bygelyks de besetters yn Badhotel Bruin in feestje joegen mei harren eigen muzykband mochten de eilanners ek komme. Ek draaiden se dêr geregeldwei films. De Dútsers besleaten yn 1942 dat Flylân tenei by Fryslân hearre soe.

Dokter Robert Turfbroer, lieder fan de pleatslike Binnenlânske Striidkrêften, sette boargemaster Rab nei de befrijing ôf, Jacobus Anker waard waarnimmend boargemaster. De eilanners mochten Rab lykwols sa graach leije dat ien fan harren mei in hantekeningaksje út ein sette, sadwaande kaam Rab kaam werom yn syn amt. Hy bleau boargemaster oant syn ferstjerren yn 1947.
 
## Sjoch ek
* List fan boargemasters fan Flylân

## Keppeling om utens
* Foto fan Rab op flickr.com
Liam Davison

**Liam Davison** (folút: **Liam Patrick Davison**; Melbourne (Fiktoaria), 29 july 1957 – by Hrabove (de Oekraïne), 17 july 2014) wie in Australysk learaar, resinsint en skriuwer fan romans en koarte ferhalen. Hy kaam yn 2014 om boppe de eastlike Oekraïne by de fleanramp mei Malaysia Airlines-flecht 17.

## Libben en karriêre
Davison waard yn 1957 berne yn Melbourne, de haadstêd fan 'e Australyske steat Fiktoaria. Hy genoat syn oplieding oan it *[[Beda|St Bede]]'s College* yn Melbourne en dêrnei oan it *Melbourne Teacher's College*. Oant 2007 wied er as learaar kreätyf skriuwen ferbûn oan it Chisholm Ynstitút yn Frankston, in foarstêd fan Melbourne. Dêrnjonken levere er op it mêd fan literatuerkrityk út en troch bydragen oan 'e krante *[[The Australian]]*.

Yn 1988 sette Davison útein mei in eigen karriêre as skriuwer, wêrby't er in oeuvre opboude dat sawol romans as koarte ferhalen omfieme. Yn 1993 wûn er de *National Book Council's Banjo Award for Fiction*. Dêrnjonken waard er troch de jierren nominearre foar ferskate oare prizen, wêrûnder de *"The Age" Book of the Year Award* en de Literatuerpriis fan de Fiktoriaanske Premier. Davison syn koarte fiksje waard opnommen yn withoefolle Australyske literêre blomlêzings.

Davison wie ien fan 'e passazjiers op Malaysia Airlines-flecht 17 fan Amsterdam nei Kuala Lumpur, dy't boppe it easten fan 'e Oekraïne troch pro-Russyske rebellen oansjoen waard foar in transportfleantúch fan 'e Oekraynske Loftmacht en sadwaande by fersin delsketten waard. Dêrby kamen Davison, syn frou Francesca "Frankie" Davison, in leararesse oan it *Toorak College* yn Mount Eliza, en alle 296 oare ynsittenden om it libben. Davison waard 56 jier.

## Wurk
* 1988 – *The Velodrome*
* 1989 – *The Shipwreck Party* (ferhalebondel)
* 1993 – *Soundings*
* 1994 – *The White Woman*
* 1999 – *The Betrayal*
* 1999 – *Collected Stories* (hieltyd útwreide werútjeften yn 2001, 2003, 2011, 2012 en 2013)
* 1999 – *The Spirit of Australia* (mei Jim Conquest)
* 2001 – *The Florilegium*

## Prizen en nominaasjes
Wim Bakker

**Wim Bakker** (folút: **Willem Bakker**; 1955 – by Hrabove (de Oekraïne), 17 july 2014) wie in Nederlânsk lokaal en gewestlik politikus en bestjoerder. Yn 2014 kaam er boppe de eastlike Oekraïne om by de fleanramp mei Malaysia Airlines-flecht 17.

## Libben en karriêre
Bakker wie jierrenlang foarsitter fan 'e pleatslike PvdA-ôfdieling Zoetermeer. Syn opfolger Werner Kasten, dy't him goed koe, omskreau him as "*in ûnferbetterlike optimist"*, en as "*in uterst ynteger foarsitter, dy't ferskillende opfettings gearbringe koe sûnder minsken op it sear te kommen."* Behalven fan 'e ôfdieling Zoetermeer wie Bakker ek lid fan it PvdA-gewest Súd-Hollân. Under de kampanje foar de lanlike ferkiezings fan 2012 siet er yn 'e ûnôfhinklike kommisje dy't de kandidatelist fan 'e partij opstelde.

Fierders wie Bakker oant mids juny 2014 sekretaris fan 'e Zoetermeerder *Atletiek- en Recreatievereniging Ilion*, en badmintonde er by *Badmintonclub Rokkeveen*. Bakker wie troud en hie trije bern, Jorn, Suze-Ann en Rolf.

Bakker wie ien fan 'e passazjiers op Malaysia Airlines-flecht 17 fan Amsterdam nei Kuala Lumpur, dy't boppe it easten fan 'e Oekraïne troch pro-Russyske rebellen oansjoen waard foar in transportfleantúch fan 'e Oekraynske Loftmacht en sadwaande by fersin delsketten waard. Dêrby kamen Bakker, syn frou Annet Bakker-De Jong en alle 296 oare ynsittenden om it libben. Bakker waard 59 jier.
Shuba Jay

**Shuba Jay** (Tamyl: சுபா ஜெய்), wiere namme: **Shubashini Jeyaratnam** (Tamyl: சுபாசிணி ஜெயரத்தினம்; 15 july 1976 – by Hrabove, 17 july 2014) wie in Maleizysk aktrise en sakefrou fan Tamyl-komôf, dy't yn har heitelân populêr waard mei rollen yn ferskate tillefyzjesearjes. Hja kaam yn 2014 mei har Nederlânske man en jonge dochter boppe de eastlike Oekraïne om by de fleanramp mei Malaysia Airlines-flecht 17.

## Libben en karriêre
### Karriêre
Nei't Jay in universitêre stúdzje kommunikaasjekunde ôfrûne hie mei it beheljen fan in bachelorstitel, wurke hja as tekstskriuwer op 'e reklame-ôfdieling fan 'e krante de *[[New Straits Times]]*. Yn 2009 naam se diel oan it *[[15Malaysia project]]*, in rige koarte films oer in ferskaat fan maatskiplik-politike tema's. It jiers dêrop die se mei har heit mei oan it realitytillefyzjeprogramma *Mari Menari* (Maleisk foar "Sille We Dûnsje").

Fanôf 2011 sette Jay útein mei in aktearkarriêre en krige se yn Maleizje bekendheid mei har rollen yn tillefyzjesearjes as *Spanar Jaya*, *Gadis 3* en *Sugumana Sumaigal*. Ek spile se yn in pear Maleizyske films, wêrûnder *Relationship Status*, út 2012, en *Tokak*, út 2013. Dêrnjonken wie Jay ek aktyf as toanielaktrise, yn 'e stikken *Fourplay*, *Charley's Auntie* en *Hungry for Hope*. Neffens in fraachpetear dat it tydskrift *[[Newsbook]]* nei Jay har dea mei har sweager fierde, wie hja fan doel en begjin in ynternasjonale aktearkarriêre.

### Priveelibben
Under in fakânsje yn Fjetnam mette Jay de Nederlânske toerist Paul Goes, mei wa't hja yn 2010 troude. Se rekke swier en ûntjoech har doe ta aktiviste op it mêd fan thúsberte en boarstfieding, twa saken dy't froulju yn Maleizje oer it algemien besykje te mijen. De thúsberte fan har poppe waard rûnom oandacht oan skonken yn 'e Maleizyske media. 

### Ferstjerren
Op 17 july 2014 wie Jay ien fan 'e passazjiers op Malaysia Airlines-flecht 17 fan Amsterdam nei Kuala Lumpur, dy't boppe it easten fan 'e Oekraïne troch pro-Russyske rebellen oansjoen waard foar in transportfleantúch fan 'e Oekraynske Loftmacht en sadwaande by fersin delsketten waard. Shuba Jay, dy't twa dagen earder har 38ste jierdei fierd hie, kaam dêrby om yn 'e mande mei alle 297 oare ynsittenden, wêrûnder har man Paul Goes en har 21 moannen âlde dochter Kaela. Harren stoflike omskotten waarden op 2 septimber nei Maleizje ta brocht, wêrnei't noch deselde deis de útfeart holden waard yn it *Nirvana Memorial Centre* yn Kuala Lumpur.

## Keppelings om utens
*  Offisjele webside fan Shuba Jay (argivearre)
*  Folsleine filmografy fan Shuba Jay yn 'e ''Internet Movie Database'' (IMDb)
Cor Schilder

**Cor Schilder** (folút: **Cornelis Schilder**; Foalendam, 1981 – by Hrabove (de Oekraïne), 17 july 2014) wie in Nederlânsk drummer út Foalendam. Hy spile yn 'e band *[[Vast Countenance]]*. Yn 2014 kaam er boppe de eastlike Oekraïne om by de fleanramp mei Malaysia Airlines-flecht 17.

## Libben en ferstjerren
Schilder wie hikke en tein yn it eardere fiskersdoarp Foalendam, oan 'e kust fan 'e Iselmar, dêr't er bekend stie ûnder de bynamme 'Pan'. Hy krige in beskate bekendheid as drummer fan 'e band *[[Vast Countenance]]*. De kost fertsjinne er as jiskeman by de gemeente Edam-Foalendam.

Schilder wie ien fan 'e passazjiers op Malaysia Airlines-flecht 17 fan Amsterdam nei Kuala Lumpur, dy't boppe it easten fan 'e Oekraïne troch pro-Russyske rebellen oansjoen waard foar in transportfleantúch fan 'e Oekraynske Loftmacht en sadwaande by fersin delsketten waard. Dêrby kamen de 33-jierrige Schilder, syn 30-jierrige freondinne Neeltje Tol en alle 296 oare ynsittenden om it libben. 

By har dea wiene Schilder en Tol ûnderweis nei Yndoneezje, dêr't se op fakânsje gean soene. Neeltje Tol, in ûndernimster dy't yn it Foalendamske winkelsintrum *De Stient* al trije en in heal jier in blommesaak runde, hie dêr op 'e doar in bryfke efterlitten mei de tekst: *"Wij gaan lekker op vakantie, 4 augustus zijn we weer terug."*

Schilder sels sette koart foar it ynstappen op Skiphol in foto fan it fleantúch, in Boeing 777, op syn Facebook-side mei dêrby de tekst *"Mocht hij verdwijnen, zo ziet hij d'r uit."* Dat wie in ferwizing nei de ferdwining fan Malaysia Airlines-flecht 370, in fearnsjier earder, mar dit lytse grapke waard nei de fleanramp gauris oanhelle fanwegen de wrangheid dy't it doe krigen hie.
César du Cinéma

De ***Césars du Cinéma*** (koartwei de ***Césars***) binne in groep Frânske filmprizen dy't ien kear jiers útrikt wurde foar de as bêste beoardiele wurken en prestaasjes op it mêd fan 'e Frânske film fan it foargeande jier. Dizze prizen waarden yn 1975 ynsteld op inisjatyf fan 'e *[[Académie des Arts et Techniques du Cinéma]]*, dy't datselde jiers oprjochte waard, en dy't noch altyd de útrikking fan 'e prizen bewurkmasteret. De *Césars* waarden foar it earst útrikt yn 1976, en sûnt fynt de *live* op 'e Frânske tillefyzje útstjoerde útrikkingsseremoanje altyd plak yn febrewaris, yn it *[[Théâtre du Châtelet]]* yn Parys.

De *Césars* binne de wichtichste Frânske filmprizen, ferlykber mei de *[[Molière (priis)|Molières]]* op it mêd fan it Frânske toaniel, en de *[[Victoires de la Musique]]* op it mêd fan 'e Frânske muzyk. Op it mêd fan 'e film kin de *César* ferlike wurde mei de *[[Oscar]]* yn 'e Feriene Steaten, de *[[BAFTA Award]]* yn it Feriene Keninkryk en it *[[Gouden Keal (priis)|Gouden Keal]]* yn Nederlân. De *César* is ferneamd nei de byldhouwer César Baldaccini (1921-1998), dy't de trofee ûntwurp.

Yn 2015 wie Isabelle Adjani de akteur/aktrise dy't de measte *Césars* wûn hie, mei 5 *Césars* en 8 nominaasjes. Dejinge mei de measte nominaasjes wie Gérard Dépardieu, mei 16 nominaasjes en 2 *Césars*. Fan 'e regisseurs wie Roman Polanski it meast yn 'e prizen fallen, mei 4 *Césars* en 4 nominaasjes. Oangeande films stiene *Cyrano de Bergerac*, út 1990, en *Le Dernier Métro*, út 1980, boppe-oan, mei beide 10 *Césars*

## Kategoryen
;prizen fan fertsjinste

;spesjale prizen
* eare-*César*
* *Prix Daniel Toscan du Plantier*
* *Trophée César & Techniques*
* *Médaille d'Or* ("Gouden Medalje")

;ôfskafte prizen
* bêste film út 'e Jeropeeske Uny (2002-2004)
* bêste filmposter (1986-1990)
* bêste filmprodusint (1995-1996)
* bêste senario (oarspronklik of adaptaasje) (1976-2005)
* bêste Frânsktalige film (1984-1986)
* bêste koarte dokumintêre (1977-1991)
* bêste koarte spylfilm (1977-1991)
* bêste koarte animaasjefilm (1977-1990)

## Keppelings om utens
*Offisjele webside fan 'e ''César du Cinéma
Reitze Ketellapper

**Reitze Ketellapper** (folút: **Reitze Anne Ketellapper**; Sint-Anne, 22 oktober 1944 – Ljouwert, 27 july 2015) wie in Frysk politikus en garaazjehâlder. Hy siet 37 jier oan ien tried wei yn 'e gemeenteried fan Ljouwerteradiel, earst foar it CDA en letter foar in lokale partij. Yn 'e twadde helte fan 'e njoggentiger jierren dominearre er yn Stiens de gemeentlike polityk, en ek nei de milenniumwiksel wied er noch geregeldwei yn it nijs.

## Libben en karriêre
Ketellapper waard yn 1944 berne yn Sint-Anne, op it Bilt. Mei fjouwer jier ferhuze er mei syn âlden nei Ljouwert, dêr't se fuortby it Cambuurstadion kamen te wenjen. De middelbere skoalle makke Ketellapper net ôf. Ynstee sette er al ier útein as keapman en ûndernimmer. Yn 1961, doe't er santjin jier wie, kocht er ferkocht er syn earste auto. Hy sette him úteinlik nei wenjen yn it Ljouwerteradielster doarp Koarnjum, dêr't er seis jier letter, yn 1967, syn eigen garaazje begûn. Op 25 july 1968 troude er mei Wietske de Bruin, mei wa't er trije bern krige: Sjoukje, Marten en Annemieke.

Yn 1978 gie Ketellapper de gemeentlike polityk yn en kaam er foar it lettere CDA yn 'e gemeenterie. Sechstjin jier lang fertsjintwurdige er dêr de kristen-demokraten, mar doe't him úteinlik dúdlik makke waard dat er net wer op 'e kieslist kaam, rjochte er yn 1994 syn eigen partij op, Gemeentebelangen Ljouwerteradiel. By de gemeenteriedsferkiezings fan dat jier litte it CDA in swier ferlies, wylst Gemeentebelangen yn ien klap de grutste partij fan 'e gemeente waard.

Sadwaande groeide Ketellapper yn 'e twadde helte fan 'e njoggentiger jierren út ta de wichtichste politikus fan Ljouwerteradiel. Hoewol't it iere súkses fan 'e lokale partij by lettere ferkiezings belune, behold Ketellapper yn Stiens in foaroansteande posysje, sels nei 2014, doe't de fraksje fan Gemeentebelangen de helte fan syn seis sitten en dêropta ek syn wethâlderspost ferlear. Uteinlik bleau er oant de ein, 37 jier lang, lid fan 'e gemeenterie. By syn ferstjerren wied er dwaande mei syn tsiende termyn. Neffens partijgenoaten wie Ketellapper synonym mei Gemeentebelangen Ljouwerteradiel.

Ketellapper wie in markant persoan, dy't nei't sein wurdt altyd syn eigen taal spriek, in grienmank fan Biltsk, Ljouwertersk, Frysk en Nederlânsk. As politikus waard er kwalifisearre as "eigensinnich", "fêsthâldend", "fjoerskerp" en "in man fan it folk". Neffens Harm de Kroon, foarsitter fan 'e PvdA-fraksje yn 'e Ljouwerteradielster gemeenterie, besocht Ketellapper gauris de prinsipes út it sakelibben ta te passen yn 'e polityk, wat fansels lang net altyd slagge, en wie it faak dreech en beweech de man ta it sluten fan in kompromis. Reitze Ketellapper ferstoar yn 2015 te Ljouwert, yn 'e âlderdom fan 70 jier.
Hrabove (Donjetsk)

**Hrabove** (Oekraynsk: Грабове) is in doarp yn de Oekraynske oblast Donetsk, tsien kilometer benoarden de stêd Torez. It doarp leit beëasten de stêd Donjetsk oan de rivier Mius, dy't teffens de grins tusken de oblast Donjetsk en de oblast Lûhansk foarmet. By Hrabove is in opslachmar yn de Mius oanlein foar de drinkwetterfoarsjenning fan de regio.

## Ut de skiednis
It doarp waard ein 15e iuw stifte oan de lofter igge fan de Mius; it waard ferpleatst nei it hjoeddeiske plak yn 1787. Hrabove krige yn 1803 in stiennen tsjerke, dy't foar in part yn 1903 fannijs boud waard.

Yn febrewaris 1918 waard Hrabove ynnaam troch de Sowjets, laat fan de revolúsjonêre lieder Nestor Machno, en yn 1921 kaam der in stabiler kommunistysk rezjym.

April 2014 foel de regio dêr't Hrabove yn leit yn hannen fan pro-Russyske rebellen, dy't de Folksrepublyk Donjetsk útrôpen. Op 17 july 2014 waard in passazjiersfleantúch fan Malaysia Airlines delsketten yn de neite fan it doarp, dêr't alle 298 ynsittenden it libben by ferlearen.

## Demografy
By de folkstelling fan 1989 wennen der 1081 minsken yn Hrabove, 507 manlju en 574 froulju. Yn 2001 wennen der 1000 minsken. De folgjende tabel jout in oersjoch fan de talen dy't de ynwenners fan Hrabove yn 2001 opjoegen as harren memmetaal.
Julia Tchernei

**Julia Tchernei**, echte namme ûnbekend (13 jannewaris 1974), is in rêstend Oekraynsk neakenmodel en pornografysk aktrise, dy't ek wol gebrûk makke fan 'e artystenammen Julia Dobler, Julia Benvenuti, Julia, Giulia Rovelli, Giulia Levi, Milly, Mary Schneider, Stefania Grande en Patrizia Bocca.

## Libben en karriêre
Tchernei waard yn 1974 berne yn 'e Oekraïne, dy't doe noch ta de Sovjet-Uny hearde (dêrfandinne dat har bertelân soms as "Ruslân" jûn wurdt). Yn 1995, doe't se 21 jier wie, spile se foar it earst yn in pornografyske film. Dat wie *Gruppo di Famiglia* foar de lytse Italjaanske studio *Moonlight Video*. Yn 1996 waard Tchernei ûntdutsen troch de Frânske pornoregisseur Pierre Woodman, dy't har dêrnei yn ferskate films foar it grutte Sweedske *[[Private (filmstudio)|Private]]*-label spylje liet, wêrfan't *The Pyramid 3* en *Sweet Baby 1*, beide út 1996, it bekendst binne.

Tchernei spile ek yn trije dielen fan *Private Triple X*, twa dielen fan *Private Stories* en twa dielen fan *Private Castings X*. Fierders wie se ek wurksum foar ferskate foaroansteande Amerikaanske studio's, wêrûnder *[[Devil's Film]]* en *[[Anabolic Video]]*. Neffens de Internet Adult Film Database (IAFD) spile Tchernei yn totaal yn in tweintichtal films, al wiene dêr twa net-pornografyske rollen by. Yn 1998 loek se har út 'e pornoyndustry werom.

## Keppelings om utens
* Biografy en filmografy fan Julia Tchernei yn 'e ''Internet Movie Database'' (IMDb)
* Biografyske gegevens en filmografy fan Julia Tchernei yn 'e ''Internet Adult Film Database'' (IAFD)
Berchkavia

De **berchkavia** (wittenskiplike namme: *Cavia tschudii*) is in sûchdier út it skift fan 'e kjifdieren (*Rodentia*), de famylje fan 'e kavia-eftigen (*Caviidae*) en it skaai fan 'e kavia's (*Cavia*), dat foarkomt yn it Andesberchtme fan it Súdamerikaanske lân Perû. It is fan dizze soarte dat de rûnom as húsdier holden hûskavia ôfstammet.

## Taksonomy
Wylde kavia's yn Perû waarden foar it earst yn 1835 wittenskiplik beskreaun troch de Ingelske soölooch E.T. Bennett, dy't dêrfoar de wittenskiplike namme *Cavia cutleri* betocht. Yn 1845 brûkte syn Switserske kollega Johann Jakob von Tschudi dy namme om te ferwizen nei wat no as twa ferskillende bisten beskôge wurdt: yn it foarste plak Bennett syn *Cavia cutleri*, dy't yn 1917 troch de Ingelske soölooch Oldfield Thomas mei grutte wierskynlikheid identifisearre waard as in oarskleurige ferwyldere hûskavia (*Cavia porcellus*), en twad in wylde Perûviaanske berchkavia dy't dúdlik net it bist wie dat Bennett beskreaun hie. Dit lêste bist waard yn 1867 troch de Eastenrykske soölooch Leopold Fitzinger omneamd ta *Cavia tschudii*, in earbetoan oan syn foargonger Von Tschudii.
Nikita von James

**Nikita von James**, echte namme ûnbekend (Smolensk, 11 april 1977), is in Russysk neakenmodel, stripper en pornografysk aktrise, dy't ek wol gebrûk makke hat fan 'e artystenammen Nikita Jaymes en Nikkita James. Neffens har offisjele opjefte is se 1.62&nbsp;m lang, mei in gewicht fan 50&nbsp;kg en kupmaat 34D, dêr't se oan kommen is troch in boarstfergruttingsoperaasje te ûndergean.

## Libben en karriêre
Von James waard yn 1977 berne yn 'e Westrussyske stêd Smolensk, dêr't se ek opgroeide. As bern siet se op ballet en turnjen en die se ek oan tennis en basketbal. Nei eigen sizzen die se har earste seksuële ûnderfining op doe't se sechstjin jier wie.

Foar't se in karriêre as pornoaktrise begûn, wurke Von James tsien jier lang as stripper yn ferskate Russyske en letter ek Amerikaanske stripklubs. Yn 2008, doe't se 31 jier wie, makke se har debút yn in pornografyske sêne foar de pornowebside Brazzers.

Neffens de Internet Adult Film Database (IAFD) hat se sûnt yn mear as 120 pornofilms spile, û.m. foar sokke foaroansteande labels as Penthouse, Wicked Pictures, Vivid Entertainment, Pure Play Media, New Sensations, Evil Angel, Devil's Film, Third Degree Films, Diabolic Video, Digital Playground, Zero Tolerance, Jules Jordan Video en Hustler Video.

Ek hat Von James in protte wurke foar pornosites op it ynternet, net allinnich foar Brazzers, mar ek foar BangBros, Naughty America en Muffia. Yn 2014 waard se nominearre foar in Xbiz Award yn 'e kategory milf-artyste fan it jier. Njonken har aktearwurk is Von James út en troch ek wurksum as neakenmodel en hat se foar ferskate manljusblêden posearre.

## Prizen en nominaasjes

## Keppelings om utens
* Offisjele webside fan Nikita von James
* Biografy en filmografy fan Nikita von James yn 'e ''Internet Movie Database'' (IMDb)
* Biografyske gegevens en filmografy fan Nikita von James yn 'e ''Internet Adult Film Database'' (IAFD)
* Biografyske gegevens fan Nikita von James op ''FreeOnes''
Toprak Yalçiner

**Toprak Yalçiner** (útspr.: ['toprɑk 'jɑlʧinɛr], likernôch: "toprak jaltsjinèr"; Karaman (Turkije), 21 juny 1980) is in Turksk-Nederlânsk aktrise fan etnysk Turksk komôf. 

## Libben en karriêre
Yalçiner waard yn 1980 berne yn it Turkske Karaman, mar emigrearre mei har âlden al hiel jong nei Nederlân, dêr't se opgroeide. Yn 1995 hie se in rol yn 'e koarte film *Stampot Cowboy*, en yn 2002 spile se yn ien ôflevering fan 'e tillefyzjesearje *Hartslag*. Tegearre mei Dilan Yurdakul fertolke Yalçiner sûnt 2012 de rollen fan 'e Turkske susters Baydar yn 'e soapsearje *Goede Tijden, Slechte Tijden*. 

Yn 2013 ûntwurp Yalçiner yn gearwurking mei de organisaasje POM Amsterdam in sjaal foar it goede doel Dance4life. Dy sjaal waard yn produksje nommen en per stik ferkocht foar €&nbsp;59,95. De opbringst fan dizze aksje waard brûkt foar de striid tsjin 'e geslachtssykte AIDS.

Yn july 2014 liet Yalçiner har personaazje út *Goede Tijden, Slechte Tijden* skriuwe om't se derfoar keas om har aktearkarriêre op it toaniel fuort te setten. Fanôf de ein fan 'e simmer stie se op 'e planken mei in rol yn 'e komeedzje *De Kapsalon*. Dêrnjonken die se ein 2014 mei oan twa ôfleverings fan 'e kwis *De Slimste Mens*. Yn 2015 wie se in kandidate yn it BNN-realityprogramma *De Zeven Zeeën*, mar dêr waard se yn ôflevering 5 eliminearre en einige se op it sânde plak. Yalçiner hat ek meidien oan it programma *Ranking the Stars*.

## Keppelings om utens
*  Folsleine filmografy fan Toprak Yalçiner yn 'e ''Internet Movie Database'' (IMDb)
Evrim Akyigit

**Evrim Akyigit** (útspr.: ['ɛvrim 'ɑkjiɡit], likernôch: "evrym akjigyt"; Izmir, 31 jannewaris 1977) is in Turksk-Nederlânsk aktrise fan etnysk Turksk komôf. Se is fral bekend wurden troch har rol yn 'e soapsearje *Onderweg naar Morgen*.

## Libben en karriêre
Akyigit waard yn 1977 berne yn 'e Turkske stêd Izmir, mar emigrearre yn 1982, doe't se fiif jier wie, mei har âlden nei Nederlân, dêr't se opgroeide.

Nei't se de HAFU ôfmakke hie, waard Akyigit foar twa seizoenen cast yn in rol as learlinge oan 'e middelbere skoalle yn 'e tillefyzjesearje *Fort Alpha*. Neitiid hie se noch in pear lytse roltsjes by Teleac en yn it programma *In de Praktijk*, foar't se har ynskriuwe liet oan 'e toanielskoalle yn Arnhim.

Doe't se yn juny 2004 har diploma helle hie, waard Akyigit al rillegau frege om it Turkske personaazje Elif Özal te spyljen, yn 'e soapsearje *Onderweg naar Morgen*. Dy rol ferfolle hja oant 2007. Ek wie Akyigit te sjen yn 'e NCRV-rige *Levenslied*.

## Keppelings om utens
*  Folsleine filmografy fan Evrim Akyigit yn 'e ''Internet Movie Database'' (IMDb)
William Forbes Skene

**William Forbes Skene** (útspr.: ['wɪljəm fɔrbz ski:n], likernôch "wiljem fôrbz skiin"; Rubislaw, 7 juny 1809 – Edinburch, 29 augustus 1892) wie in tige foaroansteand Skotsk skiedkundige, âldheidskenner en publisist. Syn wichtichste fertsjinste wie dat er in begjin makke mei de demystifikaasje fan 'e iere Skotske skiednis, wêrby't dy fan iuwen fan legindefoarming en oare ûnûnderboude opskik ûntdien waard, sadat de feiten bleatlein waarden.

## Libben en karriêre
Skene waard yn 1809 yn in begoedige fermidden berne yn it doarp Rubislaw, deunby Aberdeen, as de soan fan James Skene (1775-1864), dat in goede freon wie fan 'e ferneamde skriuwer sir Walter Scott. Hy genoat syn oplieding oan 'e Akademy fan Edinburch, yn 'e Skotske haadstêd Edinburch, en oan 'e Universiteit fan St. Andrews, yn St. Andrews, wêrby't er him benammen talei op 'e stúdzje fan Keltyske taalkunde en literatuer. Yn 1832 waard Skene talitten ta de prestizjeuze *[[Society of Writers to Her Majesty’s Signet]]*, en koarte tiid letter krige er in offisjele oanstelling as griffier oan it *[[Court of Session]]* (it boargerlik heechgerjochtshôf fan Skotlân), in funksje dy't er behold oant 1865.

Skene syn iere belangstelling foar de skiednis fan 'e Skotske Heechlannen resultearre yn 1837 yn syn earste grutte skiedkundige wurk, mei as titel *The Highlanders of Scotland, Their Origin, History and Antiquities* ("De Heechlanners fan Skotlân, Harren Oarsprong, Skiednis en Aldheid"). Yn 1847, ûnder de Heechlânske Jirperhongersneed (1846-1857) waard Skene oansteld as siktaris fan 'e Sintrale Rie foar Help oan de Heechlannen (*Central Board of Highland Relief*). Yn dy hoedanichheid wurke er nau gear mei sir Charles Edward Trevelyan, de Britske ûnderminister fan Finânsjes.

Yn it moderne Skotlân wurdt de oantins oan Skene lykwols fral libben holden troch syn magnum opus *Celtic Scotland: A History of Ancient Alban* ("Keltysk Skotlân: In Skiednis fan it Alde Alba"). Dat wie in skiedkundich wurk oer de Skotske skiednis fan 'e Aldheid oant de Lette Midsiuwen, dat tusken 1876 en 1880 yn fiif dielen ferskynde. It wurdt noch altyd beskôge as miskien wol de wichtichste bydrage oan 'e Skotske skiedskriuwing yn 'e hiele njoggentjinde iuw. Yn 1879 ûntfong Skene in masterskip yn 'e rjochten fan 'e Universiteit fan Oxford, en yn 1881 waard er beneamd op 'e prestizjeuze post fan keninklik skiedskriuwer fan Skotlân. Skene wie fierders ek in aktyf en foaroansteand lid fan 'e Skotske Episkopaalske Tsjerke, de (lytse) de Skotske ôfdieling fan 'e Anglikaanske Tsjerke. Hy stoar yn Edinburch, yn 1892, yn 'e âlderdom fan 83 jier.

## Wichtichste wurken
(ûnfolsleine opsomming)
;eigen wurk
* 1837 – *The Highlanders of Scotland, Their Origin, History and Antiquities*
* 1869 – *Essay on the Coronation Stone of Scone*
* 1876-1880 – *Celtic Scotland: A History of Ancient Alban* (5 dielen)
* 1887 – *Memorials of the Family of Skene of Skene*
;redaksje
* 1867 – *Chronicles of the Picts and Scots*
* 1868 – *Four Ancient Books of Wales*
* 1871-1872 – *Chronica gentis Scotorum*
* 1874 – *Vita Sanctae Columbae* (hilligelibben oer de Sint Kolumba)
El Al

**El Al** (Hebriuwsk: *אל על*) is de grutste loftfeartmaatskippij fan Israel en is fêstige yn Lod by Tel Aviv. De spreuk *El Al* is ôfkomstich út 'e Bibel en betsjut *nei boppen ta*. Mei 45 fleanmasines fljocht El Al nei 51 bestimmings yn Jeropa, Noard-Amearika, Aazje en Afrika.
Baukje Galama

**B.A.H. (Baukje) Galama** (Haskerdiken, 19 jannewaris 1957) is in Nederlânsk politika.

Galema wie jierrenlang direkteur fan *Stichting Welzijn [[Weststellingwerf]]* en wie dêrfoar wethâlder yn de gemeente Weststellingwerf.

As wethâlder út namme fan de VVD folge se Wim Plekkenpol op. Doe't Galama, twongen troch in ferkiezingsnederlaach, as wethâlder ophâlde moast waard se opfolge troch deselde Plekkenpol, dy't oars ek sportsjoernalist is.

Dêrnei is hja ek lid west fan de provinsjele steaten fan Fryslân.

Op 1 july 2005 waard Galema boargemaster fan Flylân en fan 1 septimber 2009 ôf oan is se boargemaster fan Stedskanaal. Yn febreawris 2018 besleat se om dien te freegjen as boargemaster fan Stedskanaal om reden fan sûnens. Foarôfgeand oan har ûntslach wie se yn konflikt kaam mei leden fan de gemeentried. Froukje de Jonge is dêr mei yngong fan 1 septimber 2018 beneamd ta waarnimmend boargemaster.
Barbara den Uyl

**Barbara Elisabeth (Barbara) den Uyl** (Amsterdam, 1949) is in Nederlânsk filmregisseur.

Den Uyl is in dochter fan PvdA-politikus Joop den Uyl en Liesbeth den Uyl-van Vessem. Sy gie nei it gymnasium en studearre Nederlânske taal en letterkunde. Dêrnjonken folge se rezjy- en spylles oan de Teäterskoalle. Se wie ynearsten leraresse, mar nei seis sleat se har oan by it linkse filmkollektyf Amsterdamsk Stedssjoernaal. Dêr wie hja yn 't earstoan wie senariste, produksje- en rezjy-assistinte. Letter makke se har eigen films.

Den Uyl waard yn lanlik bekend mei har film *In naam der wet* (1991), oer de dea fan kreaker Hans Kok, dy't nominearre waard foar de filmpriis Gouden Keal.

## Filmografy
* *De klimop rouwt nog steeds* (2007) (oer *[[Huis te Vraag]]*)
* *Marokko Swingt* (2004) (over Najat Aâtabou)
* *Engelen der liefde* (2002) (oer prostitúsje)
* *Onbemiddelbaar* (2002) (dokumintêre oer wurkleazens dy't lange tiid duorret)
* *Portretten* (2000)
* *Klein voor altijd* (1999) (oer lytse minsken)
* *Asbest, the Silent Killer* (1996) (oer asbest)
* *Met een zoen van de leraar* (1994) (dokumintêre yn twa dielen oer it Mondriaan Lyseum)
* *Poco Mosso* (1993)
* *In naam der wet* (1991)
* *Dagboek van het vergeten* (1989)
* *Onder het plaveisel* (1987)
* *Waar de ratten koning zijn* (1985)
* *Hoeveel uur ging u naar school?* (1983) (oer in Frije skoalle)
* *Chaos in de rechtsstaat* (1981) (oer de Amsterdamske kreakbeweging)
Oerledingerlân

It **Oerledingerlân** (Dútsk: *Overledingerland* of ek *Overledingen* en op de heechdútske skriuwwize: *Oberledingerland, Oberledingen*) is in histoarysk gebiet yn it súdlike diel fan East-Fryslân en foarmet it súdeastlike diel fan 'e lânkring Lier. De namme betsjuttet *Lân oer de Leda*, dat wol sizze súdlik fan it rivierke de Leda. Yn it westen leit de grins fan Oerledingerlân oan de Iems.

## Lokaasje

Hjoeddedei omfettet it gebiet de gemeenten Rhauderfehn, Ostrhauderfehn en Westoverledingen mei it plak Nettelburg fan de stêd Lier. Eartiids hearde ek it skiereilân yn de stêd Leer by it Oerledingerlân, om't de bocht yn de Leda pas yn lettere tiden trochstutsen is.

## Taal
It Nederdútsk is ek yn dizze tiden hjir noch jimmeroan in omgongstaal.    

## Leauwen
De ynwenners fan Oerledingerlân binnen yn mearderheid protestantsk. Yn de omkriten van de Iems binne lykwols noch inkelde herfoarme gemeenten, mar fierder oerhearsket it lúthersk. Ek binne der hjir en dêr noch gemeenten fan katholiken en frije tsjerken. Yn it suden en yn it easten rint in skerpe grins mei gebieten dêr't it katolike leauwe stân holden hat.

## Skiednis
It Oerledingerlân is ien fan de fjouwer histoaryske lânskippen op it fêste lân fan 'e tsjintwurdige lânkring Lier. It hearde yn de iere midsiuwen ta it karolingyske Iemsgou, mar wist him yn de 13e iuw as in selsstannige Fryske gemeente oan ûnderhearrich bestjoer te ûntlûken. Krekt lykas yn de oare Fryske dielen holde it klassike feodalisme hjir gjin stân. Ek Oerledigerlân hearde yn de tiid fan de Fryske frijheid ta it bûn fan de Upstalbeam.

Mei de hearskippij fan de Hamburgers en de haadlingen kaam yn de 15e iuw in ein oan de selsstannichheid. Te neamen binne yn dit ferbân Tom Brok, Focko Ukena en de Cirksena's. Om't hjir in sintrale hearskippij fan haadlingen brek wie en allinnich inkelde doarpshaadlingen harren fêstigje koene, lei it Oerledingerlân der foar fijannen ûnbeskerme by. Doe't de tiid fan haadlingen einige, gyng it Oerledingerlân op it Greefskip Eastfryslân oer.
Jan Goedeljee

**Jan Goedeljee** (Leien, 24 augustus 1824 – dêre, 16 oktober 1905) wie in Nederlânske fotograaf. Hy makke yn Leien en omkriten in protte foto’s fan gebouwen, lânskippen, pommeranten en gewoane minsken. Syn soan Johannes Goedeljee (Leien, 30-8-1849 – 26-5-1921) wie ek fotograaf en teffens syn heite kompanjon. Tegearre holden se oan de ein fan de 19e iuw yn Leien de fotostudio Jan Goedeljee & Sn. of J. Goedeljee & Sn. yn it wurk.  

## Skiednis
Fotografy wie in stik praktysker wurden fan 1839 ôf, doe't Louis Daguerre in ûntwikkelingsproses betocht hie, wêrtroch't de beljochtingstiid folle koarter wêze koe. In bekende stêds- tiid- en fakgenoat fan Goedeljee wie Israël Kiek (1811 -1899).  

Ynearsten wie Goedeljee krekt as syn heit boekbiner, mar yn 1865 liet er him ek fotograaf neame; yn 1881 wurdt “boekbiner” weilitten. Teffens wie er yn dy snuorje in skoft begraffenisûndernimmer. Yn 1866 publisearret er it boek *Photographische Gezichten in ‘s Rijks Akademietuin te Leiden*, mei tolve foto's. Goedeljee makke ek portretten fan heechleararen, fan prins Alexander en fan partikulieren. Hy neamde him yn doe *Hoffotograaf*. Yn 1879 giet Goedeljee by syn soan yn; se rjochtsje it bedriuw “J. Goedeljee en Zn” op. Yn 1884 jout de firma Goedeljee in *Catalogus van Land-, stad- en zeegezichten* út, mei 550 nûmers en titels fan foto’s, dy't sadwaande kocht wurde koene.

Yn 1905 komt Jan Goedeljee te ferstjerren. Mei troch der yn Leien in protte fotostudio’s bykaam wiene, (yn 1910 binne der tolve), giet it bedriuw oer de kop.
Yn 1915 wurdt fernijd dat Johannes Goedeljee as fotograaf oan de Universiteitsbibleteek ferbûn is.


File:Abraham Rutgers van der Loeff (1808-1885).jpg|Prof. Rutgers van der Loeff, 1880
File:Goedeljee Koepoort.jpg|Kopoarte Leien, 1863
File:Fam Harteveld; foto J. Goedeljee.jpg|Foto om 1900 hinne fan "J. Goedeljee hoffotograaf"
Bobbi Kristina Brown

**Bobbi Kristina Brown** (Livingston, New Jersey, 4 maart 1993 – Duluth, Georgia, 26 july 2015), wie in Amerikaanske rhythm and blues-, soul- en pop-sjongster en aktrise.
List fan riedpinsjonarissen

**List fan [[riedpinsjonaris]]sen** fan Hollân, Seelân en it Bataafsk Mienebest.

## Hollân
### Greefskip
Riedpinsjonarissen fan it Greefskip Hollân yn de Sân Provinsjes:

### Goa
Riedpinsjonarissen fan it goa Hollân yn de Republyk fan de Sân Feriene Nederlannen:
:*Formeel wie Hollân yn 1581 mei it [[Plakkaat van Verlatinghe]] gjin greefskip mear*

## Seelân
Riedpinsjonarissen fan it goa Seelân yn de Republyk fan de Sân Feriene Nederlannen:

## Bataafsk Mienebest
Riedpinsjonarissen fan it Bataafsk Mienebest:
Simon Pegg

**Simon Pegg** (Brockworth, Gloucestershire, 14 febrewaris 1970) is in Britsk akteur, komyk, skriuwer, filmprodusint en regisseur.

Hy is bekend fan syn rol yn ûnder oaren *[[Shaun of the Dead]]*, *[[Hot Fuzz]]*, de komedyrige *Spaced* en syn rol as  Montgomery 'Scotty' Scott yn de film *[[Star Trek (film)|Star Trek]]* út 2009. Pegg arbeidet faak op mei de akteurs Nick Frost, Jessica Hynes, Dylan Moran en Edgar Wright.

Hy is in soan fan John Henry Beckingham, dy't yn muzykynstruminten hannele.

Op 23 july 2005 boaske Pegg oan Maureen McCann yn Glasgow, Skotlân. Pegg is de peetomke fan Apple Blythe Alison Martin, de dochter fan Gwyneth Paltrow en Chris Martin.

## Filmografy

## Keppeling om utens
* Simon Pegg yn de IMDb
Mary Dresselhuys Priis

De **Mary Dresselhuys Priis** is yn 1992 yn it libben roppen troch Joop van den Ende, dy't mei dy priis it wurk fan aktrise Mary Dresselhuys earje woe. Op 5 septimber fan dat jier waard de priis foar it earst útrikt oan Dresselhuys sels. Sûnt wurdt de priis alle twa jierren takend.

De priis bestiet út 12.500 euro, dy't bestege wurde moat oan it foarúthelpen fan alle foarmen fan toanielspyljen.

## Winners
*1992 – Mary Dresselhuys
*1994 – Jeroen Willems
*1996 – Katelijne Damen
*1998 – Porgy Franssen
*2000 – Ramsey Nasr
*2002 – Sylvia Poorta
*2004 – Jacob Derwig
*2006 – toanielselskip Wunderbaum
*2008 – Beppie Melissen
*2011 – Tjitske Reidinga
*2013 – Fedja van Huêt
*2015 – Anniek Pheifer
*2017 – Steef de Jong
*2021 - Eline Arbo
*2022 - Janni Goslinga
Beppie Melissen

**Beppie Melissen** (Mijdrecht, 26 maaie 1951) is in Nederlânsk aktrise, bekend fan ûnder oaren har gastrollen yn de telefyzjerige *[[Jiskefet]]*. Se is in jongere suster fan skriuwer en dichter Sipko Melissen.

Yn 1989 rjochte Melissen mei René van 't Hof en Leny Breederveld teätergroep Carver op dêr't se nog altyd oan ferbûn is.

## Films en tf-rigen
* 1989 - *Theo en Thea en de ontmaskering van het tenenkaasimperium* - Ingrid
* 1992 - *[[Het Zakmes]]* - Strange juf
* 1993 - *De man met de hoed* - Fré
* 1994 - 1995 *[[Jiskefet]]* - José 
* 1995 - *Achter het Scherm* - Pamela Paal (1995)
* 1996 - *[[Advocaat van de Hanen]]* - Mem Noppen
* 1997 - *[[Baantjer (telefyzjerige)|Baantjer]]*: De Cock en de bittere moord - Jetje van Eijk
* 1998 - *Otje*: frou Bontebaai
* 2000 - *[[Baantjer]]*: De Cock en de moord op de tuin - Ans de Greef
* 2002 - *[[IC (telefyzjerige)|IC]]*: Het bloed kruipt - Irma
* 2005 - *[[Jiskefet]]*: Sint Hubertusberg - Haadsuster 
* 2006 - 2009 *[[Gooische Vrouwen]]* - Greet Hogenbirk / Cor Hogenbirk 
* 2007 - *Nadine* - Mem Nadine
* 2008 - *Vox Populi* - Gees
* 2009 - *[[Komt een vrouw bij de dokter (film)|Komt een vrouw bij de dokter]]* - Mem Carmen
* 2010 - *[[De Troon (rige)|De Troon]]* - Wilhelmina fan Pruisen
* 2011 - *[[Gooische Vrouwen (film)]]* - Cor Hogenbirk
* 2011 - 2012 *Iedereen Is Gek Op Jack* - Coby Keizer 
* 2012 - *[[Golden Girls (Nederlân)|Golden Girls]]* - Els Groen 
* 2012 - *Villa Morero* - Cor Hogenbirk 
* 2014 - *Wonderbroeders* - Suster Ursula 
* 2014 - *Pak van mijn Hart* - Nel
* 2014 - *[[Gooische Vrouwen 2]]* - Cor Hogenbirk

## Keppelings om utens
*  Beppie Melissen yn de IMDb
* Webstee fan Theatergroep Carver
Ambroanen

De **Ambronen** (**[[Latyn]]:** *Ambrones*) wiene stamferbân yn it âlde Germania. Oan de ein fan de 2e iuw f.Kr. luts in part fan de stam mei de Kimbren en Teutoanen nei it suden dêr't se troch de Romeinen as in bedriging beskôge waarden (Kimbryske Oarloch).

## It wurd "Ambrones"
In echte ferklearring fan it komôf fan de term *ambrones* is der noch net fûn. De belangrijkste aanwijzing lijkt het Yndogermaanske *Ambr-* te zijn, dat as 'wetter  of 'rein' oerset wurde kin. It Angelsaksyske Widsithgedicht komt lykwols ek een stamme foar, de *ymbre*, waans namme fan it Angelsaksyske wurd foar 'bern', *umbor*, ôflaat wêze kinne koe.

## Oorsprong
Nau besibbe mei de wurdbetsjutting is de kwestje fan de oarsprong fan de *ambrones*. Sibskip mei de Italjaanske Umbrjers kin net úsletten wurde. Plutarchus bringt harren yn ferbân mei de Liguerjers en Rufius Festus brûkte it wurd as synonym foar "ûnrant". Oan de oare kant tsjutte in grut tal plak- en riviernammen yn it hjoeddeiske Dútske taalgebiet mooglik op harren oarspronklike wenplak. Harren heitelân kin sadwaande sawol yn  Beieren oan de Amper, as ek oan de Noardseekust lein hawwe, dêr't de namme fan it eilân Amrum (doetiids Ambrum hjitten) op in ferbân mei de Ambroanen tsjutte kinne koe.

Hoewol't de Romeinske histoarikus Festus Rufius de Ambroanen ta de Galjers rekkent, wurdt tsjintwurdich dochs earder oan in Germaansk komôf tocht. Meidat se harren by de groep fan de Teutoanen oansletten, dy't út it Jutlân fan no weigien wiene, hat it der de measte wierskyn fan dat it kustgebiet it thúslân fan de Ambroanen west hat.
Teutoanen

De **Teutonen** zijn een Germaanske stamme dy't nei alle wierskyn oarspronklik út it Deenske Waadgebiet, Jutlân of súdlik Skandinaavje stamme. 

## Skiednis
Oan de ein fan de 2e iuw f.Kr. migrearren de Teutoanen, mei harren buorlju, bûnsmaten en faak ek sibben, de Germaanske Kimbren en de Ambroanen, nei it suden yn de Donaudelling, it suden fan Gallië en noardlik Italië. Dêr krongen se it lân fan de Romeinen yn (Julius Caesar seit yn syn ferslach fan de Gallyske Oarloch, *[[Commentarii de bello Gallico]]*, dat de Boii dejingen wiene dy't de provinsje  Norikum oanfoelen). Dat konflikt roan út yn de Kimbryske Oarloch. De Kimbren (ûnder kening Boiorix) en de Teutoanen wûnnen de earste slach fan dy kriich fan de oan Rome alliërde stammen en ferneatigen in grut Romeinsk leger yn de Slach by Arausio yn 105 f.Kr. Mar Rome groepearre en organisearre him op 'en nij ûnder konsul Gaius Marius. Yn 104 f.Kr. ferlieten de Kimbren de Rhônedelling om Spanje te plonderjen, wylst de Teutonen yn Galje bleaune, noch wol in sterke macht, mar net sa machtich en marsjearje op eigen krêft nei Rome. Dat joech Marius de tiid om in nij leger op te bouwen en yn 102 f.Kr. sette er ôf rjochting de Teutoanen. By de Slach by Aquae Sextiae waarden de Teutonen benei ferneatige en Teutoanske kening Teutobod waard mei 20.000 fan syn stamgenoaten finzen naam. Dêrnei ferdwûne hy en syn stamme út de skiednis. It hat der alle wierskyn fan dat er nei Rome brocht waard om mei te rinnen yn in Romeinske triomftocht en dat er dêrnei rituëel terjochtsteld waard. It jier dêrop ûndergiene de Kimbren in soartgelikens lot by de Slach by Vercellae.

## Sjoch ek
* Teutoanske Oarder
Berchfyskatsja's

De **berchfyskatsja's** (wittenskiplike namme: *Lagidium*) foarmje in skaai fan 'e klasse fan 'e sûchdieren (*Mammalia*), it skift fan 'e kjifdieren (*Rodentia*), it ûnderskift fan 'e kjifstikelbaarcheftigen (*Hystricomorpha*), it tuskenskift fan 'e kjifstikelbaarchdieren (*Hystricognathi*), it lytsskift fan 'e kjifstikelbaarchdieren fan de Nije Wrâld (*Caviomorpha*), de boppefamylje fan 'e tsjintsjilla-eftigen (*Chinchilloidea*), de famylje fan 'e wolmûzen (*Chinchillidae*) en de ûnderfamylje fan 'e tsjintsjilla's en berchfyskatsja's (*Chinchillinae*).

Ta dit skaai hearre 4 soarten, wêrûnder ien dy't pas yn 2009 as sadanich erkend waard. De berchfyskatsja's komme foar yn it westlik-sintrale part fan Súd-Amearika, en binne nau besibbe oan 'e bekendere tsjintsjilla. Yn it Nederlânsk wurde dizze bisten *haasmuizen* neamd, mar yn it Frysk wurdt mei "hazzemûs" in hiel oar kjifdier oantsjutten (Ned.: *hazelmuis*). Dêrfandinne dat it foar Frysk oangeande de soarten fan dit skaai de Ingelske beneaming *mountain viscacha* oernommen is.

## Soarten
Fyskatsja-eftigen

De **fyskatsja-eftigen** (wittenskiplike namme: *Lagostominae*) foarmje in ûnderfamylje fan 'e klasse fan 'e sûchdieren (*Mammalia*), it skift fan 'e kjifdieren (*Rodentia*), it ûnderskift fan 'e kjifstikelbaarcheftigen (*Hystricomorpha*), it tuskenskift fan 'e kjifstikelbaarchdieren (*Hystricognathi*), it lytsskift fan 'e kjifstikelbaarchdieren fan de Nije Wrâld (*Caviomorpha*), de boppefamylje fan 'e tsjintsjilla-eftigen (*Chinchilloidea*) en de famylje fan 'e wolmûzen (*Chinchillidae*). Ta dizze taksonomyske groep hearre 3 skaaien, dy't mei-inoar lykwols mar 1 libbene soarte omfetsje. Dat is de fyskatsja, dy't foarkomt yn it súdlike part fan Súd-Amearika.

## Klassifikaasje
Crista Moore

* Crista Moore (pornografysk aktrise), in Amerikaansk pornografysk aktrise
* Crista Moore (toanielaktrise), in Amerikaansk toanielaktrise